বছর পাঁচেক আগে ডুয়ার্স-তরাই-পাহাড়ের আঞ্চলিক লেবার কমিশনার দফতর থেকে, বাগিচা এলাকার ২৭৬টি চা-বাগানের ২৭৩টিতে এক সমীক্ষা চালানো হয়। ১০ মে ২০১৩-য় প্রকাশিত সমীক্ষাপত্রে পাওয়া গেল অন্তত ১০টি বঞ্চনার ছবি। ১) আড়াই লক্ষেরও বেশি শ্রমিকের মধ্যে এখনও ৯৫,৮৩৫ জন ঘর পাননি। ২) প্রায় ৩০ হাজার বাড়িতে বিদ্যুৎ সংযোগ নেই। ৩) মাত্র ৬১টি চা বাগানে পানীয় জলের ব্যবস্থা আছে। ৪) চিকিৎসার ব্যবস্থা আছে মাত্র ১০৭টি চা বাগানে। ৫) ১৭৫টি চা-বাগানে কোনও লেবার ওয়েলফেয়ার অফিসার নেই। ৬) ক্যান্টিন নেই ১২৫টি বাগানে। ৭) স্কুল নেই ৪২টি চা-বাগান মহল্লায়। ৮) ১৮টি চা-বাগান শ্রমিকদের প্রাপ্য প্রভিডেন্ট ফান্ড খাতে টাকা জমা দেয়নি। ৯) ৪৬টি বাগান এক পয়সাও গ্র্যাচুইটি দেয়নি শ্রমিকদের। ১০) কোনও রেজিস্ট্রেশন সার্টিফিকেট, রেজিস্ট্রেশন নম্বর দেখাতে বা জমা দিতে পারেনি ৮৭টি চা-বাগান। গত পাঁচ বছরে অবস্থার গুণগত পরিবর্তন হয়নি। এখন প্রায় সব বাগানেই প্রভিডেন্ট ফান্ডের ১০০ কোটি টাকারও বেশি বকেয়া।